پاكيستان

پاكيستان، رسميا لجمهورية لإسلامية د پاكيستان (بلينݣليزية: Islamic Republic of Pakistan - بلأوردو: اسلامی جمہوریۂ پاكستان) هي بلاد جات ف لجنوب د آسيا. تايحدّها من لجنوب لبحر لعربي، من الشرق لهند، من لغرب أفغانستان، من لجنوب لغربي إيران، و من الشمال الشرقي الشينوا. لبلاد عندها تا حدود بحرية مع سلطنة عومان. پاكيستان بلاد فيها طبيعة مخلطة، و فيها لبحورا و لغابات و الصحرا و الجبال ديال لهيمالايا. تاني أعلى جبل ف لعالم (كا جوج) جا فيها.

التاريخ د پاكيستان قديم، و أقدم لآتار د حضارة اللي تلقاو ف لبلاد تيوصلو ل 8500 عام د لقدم. دازو على لمنطقة بزاف د لحضارات و لبلدان منهم لإمبراطورية لهندية و لإسكندر لمقدوني و لفرس و الدولة لأموية و لإمبراطورية لمونݣولية. هاد لعدد ديال لحضارات خلا بزاف د لأديان يكونو ف لبلاد بحال لمسيحية ولهندوسية و لإسلام، اللي هو الدين د لأكترية د الناس ف لبلاد دابا. ف 1858، ستعمرات بريطانيا لبلاد و دخلاّتها مع لهند ف منطقة وحدا كانت مسمياها "لإمبراطورية لهندية لبريطانية". من مورا بزاف د النضال، ستاقلات هي و لهند ف 1947 و ولاّت كل وحدا فيهم بلاد مستاقلة (پاكيستان د لمسلمين، و لهند د لهندوس). أول رئيس ديال لبلاد كان هو محمد علي جناح.

ف 1956 دارت لبلاد دستور علنات فيه باللي راها جمهورية إسلامية. ف 1971، و من مورا حرب أهلية، خرج الطرف الشرقي د لبلاد، اللي كان كيتسمّا پاكيستان الشرقية، و ولاّ بلاد مستاقلة، اللي هي لجمهورية الشعبية د بانݣلاديش.

تيسكنو ف پاكيستان كتر من 212 مليون د الناس،(هي خامس أكبر بلاد ف لعالم من جيهة عدد السكان، و تاني أكبر بلاد مسلمة من مورا أندونيسيا). لعاصمة د لبلاد هي إسلام أباد، و اللغات الرسمية هوما لينݣليزية و لأوردو. لفلوس اللي كاتخدّم هي الروپية لپاكيستانية. هي داخلة مع بزاف د لمنضمات دولية منها لأمم لمتحدة و منضمة التعاون د شانݣاي و منضمة التعاون لإسلامي و لكومنويلت، و متحالفة مع الناطو واخا ما داخلاش معاه.
 لأصل د السمية 
السمية د لبلاد تاتعني بلأوردو و لفارسية: "لأرض، ولاّ لبلاصة الطاهرة".
 مصادر 


تصنيف:مقالات فيها مصدر و 3000 بايت
تصنيف:بلدان د أسيا